KOMISIJAS ZIŅOJUMS EIROPAS PARLAMENTAM UN PADOMEI par brīvprātīgo ekodizaina shēmu komplicētām televizora pierīcēm /* COM/2012/0684 final */





KOMISIJAS ZIŅOJUMS EIROPAS PARLAMENTAM UN PADOMEI par brīvprātīgo ekodizaina shēmu komplicētām televizora pierīcēm (Dokuments attiecas uz EEZ) 1. Ievads un juridiskais pamats Eiropas Parlamenta un Padomes 2009. gada 21. oktobra Direktīvā 2009/125/EK, ar ko izveido sistēmu, lai noteiktu ekodizaina prasības ar enerģiju saistītiem ražojumiem (Ekodizaina direktīva)[1], ir noteikts tiesiskais regulējums ekodizaina prasību noteikšanai izraudzītām prioritārām ražojumu grupām. Saskaņā ar Ekodizaina direktīvas 15. panta 2. punkta a) līdz c) apakšpunktu prioritārai ražojumu grupai piemēro vai nu obligātu īstenošanas pasākumu (t. i., Komisijas regulu) vai pašregulācijas pasākumu (piemēram, nozares noslēgta brīvprātīga vienošanās), ja šāda ražojumu grupa atbilst trim nosacījumiem, proti: i) tai ir ievērojams pārdošanas apjoms, ii) tai ir ievērojama ietekme uz vidi un iii) tai ir ievērojams uzlabošanas potenciāls. Turklāt Ekodizaina direktīvas 18. apsvērumā minēts, ka prioritārajām ražojumu grupām būtu jāpiemēro alternatīvi pasākumi, piemēram, nozares pašregulācija vai brīvprātīgas vienošanās, nevis obligāti īstenošanas pasākumi, ja ar šādu rīcību politikas mērķus varētu sasniegt ātrāk vai ar mazākām izmaksām, nekā izmantojot obligātas prasības. Brīvprātīgas vienošanās vai citus pašregulācijas pasākumus Ekodizaina direktīvas kontekstā var uzskatīt par alternatīvām īstenošanas pasākumiem, ja šādi pašregulācijas pasākumi atbilst Ekodizaina direktīvas VIII pielikumā noteiktajiem kritērijiem. 2. Nozares ierosinātā brīvprātīgā shēma attiecībā uz komplicētām televizora pierīcēm (CSTB) Ekodizaina direktīvas 16. panta 2. punkta a) apakšpunktā paredzēts, ka Komisija ievieš īstenošanas pasākumus plaša patēriņa elektronisko iekārtu ražojumu grupām, kam ir augsts potenciāls attiecībā uz siltumnīcefektu izraisošu gāzu emisiju samazināšanu rentablā veidā. Komisija pasūtīja priekšizpētes par plaša patēriņa elektronisko iekārtu ražojumu grupām, tostarp par komplicētām televizora pierīcēm, t. i., maksas televīzijas uztvērējiem[2]. Priekšizpētē par komplicētām televizora pierīcēm (CSTB)[3] apstiprinājās, ka šī ražojumu grupa atbilst Ekodizaina direktīvas 15. pantā uzskaitītajiem kritērijiem. Proti, tai ir ievērojams pārdošanas apjoms, ievērojama ietekme uz vidi un tai piemīt ievērojams uzlabošanas potenciāls. Tāpēc CSTB būtu jāpiemēro īstenošanas pasākums vai pašregulācija. Uzņēmumi, kas darbojas komplicētu televizora pierīču tirgū, ir ierosinājuši brīvprātīgu shēmu CSTB ražojumu grupai ES un šajā nolūkā ir noslēguši brīvprātīgu vienošanos, kurā noteiktas konkrētas ekodizaina prasības CSTB, ko laiž tirgū vai nodod ekspluatācijā ES. Šī brīvprātīgā shēma ir spēkā kopš 2010. gada 1. jūlija. Saskaņā ar šo shēmu katra vienošanos parakstījusī puse apņemas nodrošināt, ka vismaz 90 % no visiem CSTB modeļiem, ko tā laiž tirgū vai nodod ekspluatācijā, atbilst tiem enerģijas patēriņa mērķiem attiecīgajā laikposmā, par kuriem puses vienojušās un kuri noteikti brīvprātīgās vienošanās dokumentā. Tas CSTB vides aspekts, kas tika konstatēts kā ievērojams, lai būtu nosakāmas ekodizaina prasības CSTB brīvprātīgas vienošanās veidā, bija elektroenerģijas patēriņš to lietošanas posmā. Saistības, ko puses uzņēmušās, parakstot brīvprātīgo vienošanos, samazinās elektroenerģijas patēriņu (laikposmā no 2011. līdz 2020. gadam) līdz 115 TWh, tādējādi panākot 44 TWh ietaupījumu, kas atbilst 21 milj. tonnu CO2 emisiju. Nozares ierosinātajai brīvprātīgajai shēmai Komisija veica pilnu ietekmes novērtējumu[4] un apspriedās ar ieinteresētajām personām Ekodizaina apspriežu forumā[5], kas izveidots saskaņā ar Ekodizaina direktīvas 18. pantu. Turklāt 2012. gada martā nozare sniedza Komisijai aktualizētu informāciju par to, kā šī shēma aptver tirgu[6]. Šāda informācija Komisijai bija nepieciešama, lai pabeigtu shēmas novērtējumu. Ietekmes novērtējumā secināts, ka ar ierosināto brīvprātīgo shēmu politikas mērķi tiktu sasniegti ātrāk un ar mazākiem izdevumiem, nekā nosakot obligātas prasības. Tika secināts arī, ka, kā noteikts Ekodizaina direktīvas VIII pielikumā, ierosinātā shēma atbilst visiem Līguma noteikumiem (jo īpaši iekšējā tirgus un konkurences noteikumiem), ES starptautiskām saistībām (tostarp daudzpusējas tirdzniecības noteikumiem), Ekodizaina direktīvas mērķiem un konkrētajiem novērtēšanas kritērijiem, t. i., šādiem: i) atvērtība līdzdalībai, ii) pievienotā vērtība, iii) reprezentativitāte, iv) skaitļos un posmos izteikti mērķi, v) sabiedrības iesaistīšana, vi) uzraudzība un ziņošana, vii) pašregulēšanas iniciatīvas administrēšanas izmaksu lietderība, viii) ilgtspējība un ix) stimulu saderība. 3. Brīvprātīgās vienošanās elementi Nozares noslēgtajā vienošanās dokumentā noteiktas konkrētas ekodizaina prasības CSTB, ko laiž tirgū vai nodod ekspluatācijā. Visas vienošanos parakstījušās puses apņēmās nodrošināt, ka vismaz 90 % no to ES tirgū laistajām komplicētajām televizora pierīcēm (neatkarīgi no to izcelsmes) TEC (kopējā enerģijas patēriņa) izteiksmē atbildīs minimālajām efektivitātes prasībām. Papildus ekodizaina prasību noteikšanai ar vienošanos izveido divas pārvaldes struktūras, proti: · Koordinācijas komiteju, kas sastāv no vienošanos parakstījušo pušu pārstāvjiem un Eiropas Komisijas, kas pārvalda vienošanos[7], un · ieceļ neatkarīgu inspektoru, kas novērtē, kā atsevišķās vienošanos parakstījušās puses ievēro saistības, kas noteiktas vienošanās dokumentā, un sniedz Komisijai atbilstības ziņojumus[8]. Vienošanās paredz arī: · ziņošanas pienākumus, konkretizējot, ka katrai vienošanos parakstījušajai pusei jāsniedz neatkarīgajam inspektoram pieprasītā informācija un ka pretējā gadījumā uzņēmums riskē zaudēt parakstītāja statusu, un · uzraudzības noteikumus, konkretizējot, ka vienošanās efektivitāti regulāri novērtēs Komisija un Ekodizaina apspriežu forums (kas sastāv no dalībvalstu, nozares un NVO pārstāvjiem). Turklāt vienošanās paredz procedūru, kas ļauj Koordinācijas komitejai mainīt vienošanās noteikumus, jo īpaši, lai koriģētu prasību stingrumu atkarībā no situācijas tirgū. Elastīga pieeja, nosakot attiecīgos parametrus un piemērojamās prasības, ir īpaši svarīga CSTB gadījumā, jo to funkcionalitāte ātri attīstās. Lai savlaicīgi sniegtu visām ieinteresētajām personām, jo īpaši potenciālajiem vienošanās parakstītājiem, precīzu un aktualizētu informāciju par CSTB piemērotajām prasībām, jaunāko brīvprātīgās vienošanās versiju Komisijas Europa tīmekļa vietnē, kas veltīta ekodizaina politikai, vienmēr publicēs kopā ar ietekmes novērtējumu un šo ziņojumu[9]. Brīvprātīgo vienošanos papildinās ar citām spēkā esošām iniciatīvām, galvenokārt ar Eiropas Rīcības kodeksu digitālās televīzijas pakalpojumiem, ko sagatavojis Eiropas Komisijas Kopīgais pētniecības centrs[10] un kas vērsts uz inovatīviem tehnoloģiskiem risinājumiem un kurā noteikti efektivitātes standarti, uz kuriem vajadzētu tiekties CSTB gadījumā. 4. Brīvprātīgās shēmas pieņemšana Tā kā ar brīvprātīgo shēmu, ko nozare ierosināja komplicētām televizora pierīcēm, politikas mērķi tiks sasniegti ātrāk un ar mazākiem izdevumiem, nekā nosakot obligātas prasības, un tā kā šī shēma atbilst visiem Ekodizaina direktīvas VIII pielikumā noteiktajiem kritērijiem, Komisija atzīst, ka uz CSTB, ko laiž tirgū vai nodod ekspluatācijā ES tirgū, attiecas brīvprātīgā ekodiziana shēma, ko nozare noteikusi CSTB. Shēmas nosacījumi ir noteikti nozares noslēgtajā brīvprātīgās vienošanās dokumentā. Komisija uzskata šo brīvprātīgo shēmu par derīgu alternatīvu ekodizaina īstenošanas pasākumam. Tāpēc, kamēr Komisija uzskatīs, ka ar brīvprātīgo vienošanos un jebkādām turpmākām versijām, kas noslēgtas saskaņā ar ierosināto brīvprātīgo shēmu, tiek izpildīti Ekodizaina direktīvā noteiktie mērķi un vispārīgie principi, Komisija nenoteiks obligātas ekodizaina prasības CSTB, ko laiž ES tirgū. Brīvprātīgajai shēmai visā tās piemērošanas laikā ir jāatbilst Ekodizaina direktīvā noteiktajiem vispārīgajiem principiem, tostarp šādiem: tiek dots ieguldījums Ekodizaina direktīvas politikas mērķu sasniegšanā; tajā var piedalīties visi uzņēmumi, kas darbojas CSTB tirgū; tā aptver lielāko daļu no attiecīgās ekonomikas nozares[11]; skaidri un nepārprotami noteikumi; pārredzamība; labi plānota uzraudzības sistēma; un izvairīšanās no neproporcionāla administratīvā sloga. Turklāt attiecībā uz komplicētām televizora pierīcēm, ko laiž tirgū vai nodod ekspluatācijā ES tirgū, visām tām ekodizaina prasībām, kuras ir noteiktas brīvprātīgās vienošanās dokumentā un jebkādās turpmākās versijās, kas noslēgtas saskaņā ar brīvprātīgo shēmu, būtu jānodrošina pievienotā vērtība attiecībā uz aptverto ražojumu labākiem vispārējiem vides raksturlielumiem. Turklāt brīvprātīgo shēmu parakstījušajām pusēm: · nemitīgi jānovērtē shēmas piemērošanā panāktais progress, · jāsadarbojas ar Komisijas dienestiem, dalībvalstīm un ieinteresētajām personām, lai turpinātu uzlabot CSTB vides raksturlielumus, šajā nolūkā jo īpaši nemitīgi pazeminot brīvprātīgās vienošanās dokumentā noteiktos enerģijas patēriņa mērķus, un lai attiecīgos gadījumos iekļautu citus attiecīgus vides aspektus; · jāsadarbojas ar Komisijas dienestiem, dalībvalstīm un ieinteresētajām personām, lai uzlabotu ziņošanas mehānismu un uzraudzības noteikumus, · brīvprātīgās vienošanās dokumentā paredzētajā termiņā jāsniedz attiecīgi dati, kas ļauj Komisijai un ieinteresētajām personām uzraudzīt vienošanās mērķu sasniegšanu, proti, katra vienošanos parakstījusī puse apņemas sniegt informāciju par visiem CSTB modeļiem, ko tā ir laidusi tirgū vai nodevusi ekspluatācijā ES tirgū, un informāciju par katra tā CSTB modeļa enerģijas patēriņu, uz ko attiecas brīvprātīgā vienošanās, un · jārīkojas, lai nodrošinātu potenciālo parakstītāju aktīvu iesaistīšanos shēmā. 5. Brīvprātīgās shēmas uzraudzība Kā noteikts Ekodizaina direktīvas VIII pielikuma 6. punktā, Komisija, kurai palīdz Ekodizaina apspriežu forums un Ekodizaina direktīvas 19. panta 1. punktā minētā komiteja, uzrauga brīvprātīgās shēmas piemērošanu, jo īpaši tās atbilstību vispārīgajiem principiem, kā arī brīvprātīgās vienošanās dokumentā un tā turpmākajās versijās noteikto ekodizaina prasību piemērotību. Komisija īpašu uzmanību pievērsīs ziņošanas pienākumiem un uzraudzības noteikumiem, kas noteikti Ekodizaina direktīvā, spēkā esošajās Komisijas vadlīnijās, kā arī pašā vienošanās dokumentā. Komisija jo īpaši pārbaudīs, vai vienošanās nosacījumi un tas, kā tos piemēro vienošanos parakstījušās puses, ļauj Komisijai un ieinteresētajām personām (tostarp valstu iestādēm) efektīvi uzraudzīt vienošanās efektivitāti un to, cik labi ar to tiek sasniegti tajā noteiktie mērķi. Ja Komisija secinās, ka Ekodizaina direktīvas mērķi un vispārīgie principi, kas atspoguļoti brīvprātīgajā shēmā, netiks izpildīti un/vai ka brīvprātīgo shēmu parakstījušās puses laika gaitā nemitīgi nesamazinās brīvprātīgajā shēmā noteiktos enerģijas patēriņa mērķus vai, attiecīgos gadījumos, turpmākajās versijās neiekļaus citus attiecīgus vides aspektus, Komisija pieņems ekodizaina prasības komplicētām televizora pierīcēm, izmantojot obligātu īstenošanas pasākumu. 6. Secinājumi Nozares ierosinātā brīvprātīgā ekodizaina shēma komplicētām televizora pierīcēm atbilst visiem Līguma noteikumiem, ES starptautiskām saistībām un īpašiem novērtējuma kritērijiem, tāpēc tā uzskatāma par spēkā esošu saskaņā ar Ekodizaina direktīvu. Komisijas novērtējumā konstatēts, ka ar šo brīvprātīgo ekodizaina shēmu politikas mērķi tiks sasniegti ātrāk un ar mazākiem izdevumiem, nekā nosakot obligātas prasības. Komisija atzīst, ka uz CSTB, ko laiž tirgū un/vai nodod ekspluatācijā ES tirgū, vajadzētu attiekties brīvprātīgajai ekodizaina shēmai. Shēmas nosacījumi ir noteikti nozares noslēgtajā brīvprātīgās vienošanās dokumentā. Komisija uzskata, ka šī brīvprātīgā shēma ir derīga alternatīva ekodizaina īstenošanas pasākumam, tāpēc pagaidām Komisija nenoteiks obligātas ekodizaina prasības CSTB, ko laiž tirgū un/vai nodod ekspluatācijā ES tirgū. Komisija nemitīgi uzraudzīs brīvprātīgās shēmas piemērošanu. Ja, īstenojot šādu uzraudzību, atklāsies, ka netiek sasniegti Ekodizaina direktīvas mērķi un netiek ievēroti tās vispārīgie principi, Komisija apsvērs iespēju noteikt ekodizaina prasības CSTB, izmantojot obligātu īstenošanas pasākumu. [1] OV L 285, 31.10.2009., 10. lpp. [2] Šāda tipa digitālās televīzijas signālu uztvērēji: kabeļtelevīzijas uztvērēji, satelīttelevīzijas uztvērēji, IP TV uztvērēji, virszemes TV uztvērēji. [3] Priekšizpēte par ar enerģiju saistītiem ražojumiem “Lot 18 – Complex set-top boxes", Bio Intelligence Service S.A.S, Francija, galīgais ziņojums, 2008. gada decembris. Dokumenti pieejami ENER ĢD ekodizaina tīmekļa vietnē http://ec.europa.eu/energy/efficiency/studies/ecodesign_en.htm. [4] Ietekmes novērtējuma padome sniedza labvēlīgu atzinumu par ietekmes novērtējumu 2010. gada 1. decembrī. [5] Ekodizaina apspriežu foruma 2009. gada 12. oktobra sanāksme. [6] Saskaņā ar 2012. gada janvāra rezultātiem, kas iegūti pētījumā par izplatību tirgū, ES tirgū 2012. gadā tiks piegādāti kopumā 23,5 miljoni komplicētu televizora pierīču, no kurām 18,2 miljonus piegādās brīvprātīgo vienošanos parakstījušās puses, bet 19,6 miljonus – parakstījušās puses un potenciālie parakstītāji. [7] ES dalībvalstu, EBTA/EEZ valstu un NVO pārstāvjiem ir novērotāja statuss. [8] Atbilstības ziņojumus dara pieejamus un apspriež ar ieinteresētajām pusēm. [9] http://ec.europa.eu/energy/efficiency/labelling/agreements_en.htm. [10] http://re.jrc.ec.europa.eu/energyefficiency/html/standby_initiative_main.htm. [11] Vismaz 70 % no tirgū laistajiem ražojumiem.